Renault Laguna

Το **Renault Laguna** ήταν ένα μεσαίο οικογενειακό αυτοκίνητο της κατηγορίας D, που κατασκευάστηκε από τη γαλλική αυτοκινητοβιομηχανία Renault, μεταξύ του 1993 και του 2015. Η πρώτη γενιά του, παρουσιάστηκε και μπήκε στην παραγωγή τον Νοέμβριο του 1993, ως ο επίσημος αντικαταστάτης του Renault 21. Η δεύτερη γενιά του Laguna έφτασε στην αγορά τον Μάρτιο του 2001 και η τρίτη γενιά τον Οκτώβριο του 2007, με την παραγωγή του να φτάνει έως τον Ιούλιο του 2015, όταν και αντικαταστάθηκε από το Renault Talisman.

Σε όλες τις γενιές του, το Laguna παραγωγής διατέθηκε ως 5-πορτο liftback και 5-πορτο station wagon, ενώ ειδικότερα στην τρίτη γενιά προσφέρθηκε επιπλέον και μια 2-πορτη coupé εκδοχή αμαξώματος.

## Πρώτη γενιά (1993 - 2001)

Το «πρότζεκτ X56» για τη δημιουργία του αρχικού Laguna ξεκίνησε το 1987 και η εργασία για την αισθητική εμφάνιση ξεκίνησε, υπό την ηγεσία του Patrick Le Quement, μέσα στο 1988. Τον Μάρτιο του 1989 επελέγη το οριστικό ντιζάιν και οι πρώτες δοκιμές υπό πραγματικές συνθήκες άρχισαν το 1991. Τελικώς, το μοντέλο παρουσιάστηκε και μπήκε στην παραγωγή τον Νοέμβριο του 1993 και κυκλοφόρησε για πρώτη φορά στην αγορά τον Ιανουάριο του 1994, ως ο επίσημος διάδοχος του Renault 21.
thumb|left|Το πρωτότυπο Renault Laguna του 1990, σε φωτογραφία τον Μάιο του 1993.

Το όνομα «Laguna» προήλθε από το ομώνυμο πρωτότυπο 2-πορτο και 2-θέσιο roadster της γαλλικής εταιρείας, το οποίο είχε σχεδιαστεί από τον νέο τότε σχεδιαστή Jean-Pierre Ploué και είχε παρουσιαστεί επίσημα στο Σαλόνι Αυτοκινήτου του Παρισιού το 1990. Ωστόσο, το μοντέλο παραγωγής δεν είχε καμία σχέση σχεδιαστικά με το συγκεκριμένο concept car. Επίσης, το όνομα «Laguna» είχε χρησιμοποιηθεί στο παρελθόν και στις Ηνωμένες Πολιτείες από τη Chevrolet, από τη σεζόν του 1973 έως τη σεζόν του 1976, για την κορυφαία έκδοση του Chevelle, το Chevrolet Chevelle Laguna.

Τον πρώτο χρόνο κυκλοφορίας του, το Renault Laguna προσφερόταν μόνο ως 5-πορτο liftback, αλλά τον Φεβρουάριο του 1995 προστέθηκε στη Γαλλία μια εκδοχή 5-πορτο station wagon, που αντικατέστησε το Renault 21 Savanna / Nevada, και τον Σεπτέμβριο κυκλοφόρησε και σε άλλες αγορές, ενώ σε κάποιες το station wagon ήταν γνωστό ως Laguna Tourer.

Αρχικά διατέθηκε στις εκδόσεις 1.8 RN, 1.8 RT, 2.0 RT, 2.0 RXE και 3.0 V6. Επίσης, όλα τα μοντέλα με τον βενζινοκινητήρα των 2.0 λίτρων μπορούσαν να παραγγελθούν με ένα σπορ πακέτο με αεροτομές, ζάντες ελαφρού κράματος και γενικότερα έντονα σχεδιαστικά στοιχεία που θύμιζαν τα τότε αγωνιστικά μοντέλα τις Renault. Σύντομα εμφανίστηκαν και άλλοι συνδυασμοί, καθώς και κινητήρες ντίζελ, αν και τα επίπεδα εξοπλισμού παρέμειναν τα RN, RT, RXE και V6, με την κορυφαία έκδοση Baccara να προστίθεται λίγο καιρό μετά και να φέρει ένα πολυτελές κρεμ δερμάτινο σαλόνι. Το 1998, η έκδοση Baccara αντικαταστάθηκε από την Initial, που έφερε ένα λευκό προς ανοιχτό γκρι δερμάτινο σαλόνι.

### Εξοπλισμός και ασφάλεια
thumb|left|Renault Laguna πρώτης γενιάς, Φάσης 1 και έκδοσης RXE, με 2 μπροστινούς αερόσακους.

Ο εξοπλισμός του Renault Laguna ήταν σαφώς πληρέστερος από αυτόν του προκατόχου Renault 21, καθώς ήδη από το λανσάρισμα όλες οι εκδόσεις έφεραν στάνταρ υδραυλικό τιμόνι, ηλεκτρικά μπροστινά παράθυρα και κεντρικό κλείδωμα με τηλεχειριστήριο. Με εξαίρεση τη βασική έκδοση RN, όλα τα άλλα Laguna είχαν εξ αρχής και στάνταρ αερόσακο οδηγού, ο οποίος έκανε τότε ντεμπούτο για πρώτη φορά σε μεσαίο μοντέλο της Renault. Το Σύστημα Αντιμπλοκαρίσματος Τροχών (ABS), το CD-player και ο κλιματισμός ήταν στάνταρ ή έξτρα αναλόγως με την έκδοση και τη χώρα. Ενδεικτικώς, στην Ελλάδα το ABS ήταν στάνταρ σε όλα, ενώ στη Γαλλία η βασική έκδοση RN δεν το είχε στάνταρ. Σταδιακά, στα επόμενα χρόνια όλα τα Laguna πρώτης γενιάς εξοπλίστηκαν και με αερόσακο συνοδηγού.

Στα τεστ πλαγιομετωπικής και πλευρικής πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) το 1997, ωστόσο, το Laguna πρώτης γενιάς έλαβε μόλις 3 από τα 5 αστέρια και μάλιστα το ένα από τα τρία «σημαδεύτηκε», διότι διαπιστώθηκε κίνδυνος σοβαρού τραυματισμού στα κάτω άκρα του οδηγού, καθώς και αντίστοιχος κίνδυνος στην πλευρική πρόσκρουση. Εδώ όμως πρέπει να τονιστεί ότι η εξέλιξη του αμαξώματος του αρχικού Laguna έλαβε χώρα μεταξύ του 1987 και του 1991, πολλά χρόνια πριν την εισαγωγή των σχετικών δοκιμών του Euro NCAP, που έγινε το 1997. Ως εκ τούτου, η δομική κατασκευή του δεν ήταν σχεδιασμένη για αυτές τις συνθήκες δοκιμών.

Επίσης, το μοντέλο δοκιμής ήταν της σεζόν (model year, έτος μοντέλου) του 1997, λίγο πριν καθιερωθούν οι πλευρικοί αερόσακοι, ενώ έφερε μόνο τον αερόσακο οδηγού, λόγω του ότι αυτός του συνοδηγού ήταν ακόμα έξτρα σε κάποιες εκδόσεις. Είναι αξιοσημείωτο και το ότι από τον Μάιο του 1997 η Renault προέβη σε κάποιες επιπλέον ενισχύσεις στο πλαϊνά του αμαξώματος και σε επανασχεδιασμό στο κάτω μέρος του ταμπλό, ως άμεση απάντηση στα επικριτικά σχόλια που πυροδότησε η δοκιμή πρόσκρουσης που είχε μόλις προηγηθεί, και τα αποτελέσματα των δοκιμών ισχύουν επίσημα για όσα μοντέλα κατασκευάστηκαν έως τις 30 Απριλίου 1997.
thumb|left|Renault Laguna station wagon πρώτης γενιάς.

Ένας ακόμα σημαντικός παράγοντας ήταν ότι το συγκεκριμένο όχημα δοκιμής ήταν δεξιοτίμονο, καθώς την τότε εποχή οι αυτοκινητοβιομηχανίες στα αριστεροτίμονα κράτη σχεδόν πάντα μελετούσαν και σχεδίαζαν τη δομή ασφαλείας στο εμπρόσθιο μέρος μόνο για τις «στάνταρ» αριστεροτίμονες εκδοχές, ενώ οι δεξιοτίμονες είχαν παραμεληθεί. Σημειωτέον ότι πολλές εταιρείες δεν είχαν εξασφαλίσει εξίσου υψηλά επίπεδα ασφαλείας και για για τις δύο εκδοχές ακόμα και έως τη δεκαετία του 2000. Για τους ίδιους λόγους μάλιστα, αντίστοιχα χαμηλά σκορ με το αρχικό Laguna ή και ακόμα χαμηλότερα είχαν τότε αποσπάσει και άλλα μεσαία μοντέλα της ίδιας γενιάς, ακόμα και κάποια μοντέλα από premium αυτοκινητοβιομηχανίες, όπως η BMW Σειρά 3 E36 και το Mercedes C-Class W202.

Ο διάδοχός του πάντως, το Renault Laguna δεύτερης γενιάς, υπήρξε το πρώτο μοντέλο στην ιστορία του Euro NCAP που απέσπασε τη μέγιστη διάκριση των 5 αστέρων.

### Ανανέωση του 1998

Τον Απρίλιο του 1998, το Renault Laguna υπέστη μια ελαφρά αισθητική ανανέωση, με στρογγυλά φώτα ομίχλης και διάφανα κρύσταλλα στα πίσω φώτα, μαζί με βελτιώσεις στους κινητήρες, συν έναν καινούριο βενζινοκινητήρα 1.6 λίτρων. Ταυτόχρονα, απέκτησε και πλευρικούς αερόσακους προστασίας πλευρών και κεφαλής (αερόσακους τύπου combo) στα μπροστινά καθίσματα, καθώς και περαιτέρω ενισχύσεις στο αμάξωμα. Όλα τα μετέπειτα μοντέλα έγιναν γνωστά ως **Φάσης 2**, ενώ τα παλαιότερα αναφέρονται από τότε ως **Φάσης 1**.

Η παραγωγή του Renault Laguna πρώτης γενιάς έληξε τον Φεβρουάριο του 2001, αφού είχαν κατασκευαστεί συνολικά 1.385.678 αντίτυπα.

## Δεύτερη γενιά (2001 - 2007)

Τον Δεκέμβριο του 2000, το Renault Laguna I αντικαταστάθηκε από ένα εντελώς νέο μοντέλο, που μπήκε στην παραγωγή και λανσαρίστηκε τον Μάρτιο του 2001, ενώ μοιραζόταν το σασί του με το Nissan Primera. Επίσης και το μεγαλύτερο Renault Vel Satis βασίστηκε σε μια μακρύτερη εκδοχή της πλατφόρμας του Laguna δεύτερης γενιάς. Ωστόσο, η αισθητική των τριών αυτών μοντέλων ήταν εντελώς διαφορετική μεταξύ τους, σε βαθμό που ο εξωτερικός παρατηρητής να μην μπορεί να διακρίνει τη συγγένεια. Το «πρότζεκτ X74» για τη δημιουργία του Renault Laguna II στοίχισε μια επένδυση ύψους 1 δις ευρώ και είχε διάρκεια 42 μηνών.

### Ενεργητική και παθητική ασφάλεια
[thumb|left|Το ταμπλό ενός [Πλευρά οδήγησης|δεξιοτίμονου Renault Laguna II του 2003, στο Ηνωμένο Βασίλειο.]]

Το Renault Laguna δεύτερης γενιάς υπήρξε το πρώτο μοντέλο αυτοκινήτου στην ιστορία που απέσπασε τη μέγιστη διάκριση των 5 αστέρων στις δοκιμές πλαγιομετωπικής και πλευρικής πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) που έγιναν το 2001, και μάλιστα με το κορυφαίο τότε σκορ των 33 στους 34 πόντους. Σημειωτέον ότι με το τότε σύστημα του Euro NCAP, τα 5 αστέρια αντιστοιχούσαν σε ποσοστό 32 - 34 πόντους.

Γενικότερα, επίσης, όλες οι εκδόσεις του Laguna II έφεραν εξ αρχής στάνταρ Σύστημα Αντιμπλοκαρίσματος Τροχών (ABS), Υποβοήθηση Φρεναρίσματος (Break Assist), μπροστινούς αερόσακους 2 σταδίων, πλευρικούς αερόσακους θώρακος εμπρός και πλευρικούς τύπου κουρτίνας για τους εμπρός και πίσω επιβάτες. Επίσης προσφερόταν και υπήρχε στάνταρ στις υψηλότερες εκδόσεις, αλλά και προαιρετικά στις εισαγωγικές εκδόσεις, Ηλεκτρονικό Πρόγραμμα Ευστάθειας (ESP).

### Σύστημα εκκίνησης
thumb|left|Το σύστημα κάρτας εκκίνησης του Renault Laguna δεύτερης γενιάς.

Μία επιπλέον ενδιαφέρουσα καινοτομία του Laguna δεύτερης γενιάς, ήταν η καθιέρωση ενός στάνταρ συστήματος κάρτας, που ξεκλειδώνει το αυτοκίνητο και στη συνέχεια η κάρτα τοποθετείται σε ειδική θυρίδα στο ταμπλό και ο κινητήρας μπαίνει σε λειτουργία με το πάτημα ενός κουμπιού Start-Stop. Η κάρτα αυτή, αντικατέστησε το παραδοσιακό κλειδί εκκίνησης του κινητήρα και καθιερώθηκε εξ αρχής ως στάνταρ σε όλες τις εκδόσεις του Laguna δεύτερης γενιάς.

### Εξοπλισμός

Η δεύτερη γενιά του Renault Laguna προσέφερε πολλά στάνταρ ή έξτρα στοιχεία εξοπλισμού, μεταξύ των οποίων:

* Δερμάτινα καθίσματα 
* Αυτόματος διζωνικός κλιματισμός
* Parktronic 
* Σύστημα δορυφορικής πλοήγησης
* Προβολείς με φώτα Xenon
* Ηλιοροφή
* Cruise Control
* Προβολείς ομίχλης (στάνταρ σε όλες τις εκδόσεις)
* 17άρες ζάντες αλουμινίου (προαιρέτικα στην έκδοση Dynamique, στάνταρ στις άλλες εκδόσεις)

### Ανανέωση του 2005
thumb|left|Renault Laguna δεύτερης γενιάς Φάσης 2 του 2005.

Στις αρχές του 2005, έγινε μια σημαντική ανανέωση στο Renault Laguna δεύτερης γενιάς, που ταίριαξε την αισθητική του με αυτήν του Renault Mégane δεύτερης γενιάς (παραγωγή : 2002 - 2009) και προσέθεσε άνεση, καλύτερη οδηγική αίσθηση και ασφάλεια, ενώ τότε το  Laguna απέκτησε και ηλεκτρονικό χειρόφρενο. Επίσης, προστέθηκε στο κάτω μέρος της κεντρικής κονσόλας και σύστημα ελέγχου των πολυμέσων (multimedia). Η νέα εκδοχή παρουσιάστηκε στο Σαλόνι Αυτοκινήτου της Γενεύης τον Μάρτιο του 2005 και κυκλοφόρησε για πρώτη φορά στην αγορά τον Απρίλιο.

Η συνολική παραγωγή του Laguna δεύτερης γενιάς, μέχρι τη λήξη της τον Σεπτέμβριο του 2007, έφτασε το 1 εκατομμύριο αντίτυπα, ενώ μέσα στον ίδιο μήνα μπήκε στην παραγωγή η τρίτη γενιά του μοντέλου.

## Τρίτη γενιά (2007 - 2015)

Το **Renault Laguna III** αποκαλύφθηκε επίσημα τον Σεπτέμβριο του 2007 στο Σαλόνι Αυτοκινήτου της Φρανκφούρτης και κυκλοφόρησε για πρώτη φορά στην αγορά τον Οκτώβριο. Βασίστηκε στην πλατφόρμα Nissan D platform και τη μοιράστηκε με τα Nissan Altima και Nissan Murano. Επίσης, το Renault Latitude και η τρίτη γενιά (L43) του Renault Samsung SM5, και τα δύο σε κατασκευή της κοινοπραξίας Renault Samsung Motors στη Νότια Κορέα, βασίστηκαν στο Laguna III.
thumb|left|Το σαλόνι ενός Renault Laguna του 2008.

Με την τρίτη γενιά του Laguna, η Renault έθεσε ως επείγοντα και βασικό στόχο να επιδιορθώσει το άκρως μελανό σημείο της δεύτερης γενιάς, που ήταν τα χαμηλά επίπεδα αξιοπιστίας. Πράγματι, η απτή ποιότητα της τρίτης γενιάς έφτασε σε κορυφαία επίπεδα, τόσο εξωτερικά όσο και εσωτερικά, ενώ και οι δείκτες αξιοπιστίας του ήταν πολύ υψηλοί, όντας σε πολλές έρευνες αξιοπιστίας στις 3 πρώτες θέσεις της κατηγορίας στο τομέα αυτόν, μαζί με premium μοντέλα της μεσαίας κατηγορίας.
thumb|left|Renault Laguna 2.0 Expression του 2009.
 
Από την άλλη όμως, παρά τον καλό αεροδυναμικό συντελεστή Cd 0,293 και το ελκυστικό του σαλόνι, η εξωτερική του σχεδίαση χαρακτηρίστηκε συντηρητική, σε αντίθεση με την καινοτόμο και ελκυστική σχεδίαση των 2 προηγούμενων γενεών, ενώ κάποιοι μάλιστα τη θεώρησαν ακόμα και κάπως «περίεργη» και «αλλόκοτη», ειδικά στο πίσω μέρος. Η συντηρητική και αμφιλεγόμενη εμφάνιση, σε συνδυασμό με τους αδύναμους βενζινοκινητήρες που διατέθηκαν (έναντι του τούρμπο ανταγωνισμού), αλλά και η αλλαγή αντιπροσώπευσης της Renault στην Ελλάδα που συνέπεσε με το λανσάρισμα του μοντέλου, είχαν ως αποτέλεσμα να σημειώσει πολύ χαμηλές πωλήσεις στη χώρα μας.
thumb|left|Renault Laguna Coupé Dynamique 2.0 16V Turbo του 2009.

Για την τρίτη γενιά του Laguna, αναπτύχθηκε και μια εκδοχή coupé, 2-πορτη και λίγο διαφορετικής αισθητικής, πιο επιθετικής, με σκοπό να ανταγωνιστεί τα Peugeot 407 Coupé και Volkswagen Passat CC. Η επίσημη παρουσίασή της έγινε τον Οκτώβριο του 2008, στο Σαλόνι Αυτοκινήτου του Παρισιού και διατηρήθηκε στην παραγωγή έως το 2012.

Όπως και με τη δεύτερη γενιά, το μεγάλο ατού και της τρίτης γενιάς ήταν η παθητική ασφάλεια, όντας και πάλι το ασφαλέστερο στην κατηγορία του κατά το λανσάρισμα, με την κορυφαία διάκριση των 5 αστέρων του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) στις σχετικές δοκιμές που έγιναν το 2007.

Στην Ελλάδα διατέθηκε μόνο η πρώτη φάση του μοντέλου, που διατηρήθηκε στην παραγωγή μέχρι τα τέλη του 2010. Η πρώτη φάση της τρίτης γενιάς, εισήχθη μόνο με τους 4-κύλινδρους βενζινοκινητήρες, όλοι 16-βάλβιδοι, χωρητικότητας 1.6 και 2.0 λίτρων, και απόδοσης από 110 μέχρι 205 ίππους, ενώ διατέθηκαν και αρκετές εκδόσεις με το 6-τάχυτο αυτόματο κιβώτιο ταχυτήτων, πέρα από τα κλασικά χειροκίνητα 6 σχέσεων. Στο εξωτερικό υπήρξε και μεγάλη παλέτα πετρελαιοκινητήρων.

### Ανανέωση του 2010
[thumb|left|Renault Laguna του 2012 στη [Σαγκάη, Κίνα.]]

Τον Οκτώβριο του 2010, στο Σαλόνι Αυτοκινήτου του Παρισιού, παρουσιάστηκε η δεύτερη φάση του Laguna III, με μια ελαφρά αισθητική ανανέωση, και κυκλοφόρησε για πρώτη φορά στην αγορά τον Νοέμβριο. Οι αλλαγές εντοπίζονταν στα ανανεωμένα φωτιστικά σώματα και τους νέους προφυλακτήρες, αναβαθμίζοντας το δυναμισμό που εκπέμπει το μοντέλο.

### Αντικατάσταση
Λόγω της κακής εμπορικής πορείας της πρώτης φάσης στην Ελλάδα, η δεύτερη φάση του μοντέλου δεν εισήχθη ποτέ επίσημα, παρά μόνο από λίγες παράλληλες εισαγωγές. Επίσης, τον Φεβρουάριο του 2012 σταμάτησε να εξάγεται και στο Ηνωμένο Βασίλειο, κάτι που συνέβη ταυτόχρονα και με τα Espace, Kangoo, Modus και Wind, λόγω χαμηλών πωλήσεων και στα πλαίσια μιας προσπάθειας μείωσης του κόστους παραγωγής των μοντέλων της Renault. Τελικώς, η παραγωγή του Laguna έληξε τον Ιούλιο του 2015, όταν και αντικαταστάθηκε από το Renault Talisman, το οποίο όμως τον Φεβρουάριο του 2022 διακόπηκε οριστικά, χωρίς διάδοχο, ως αποτέλεσμα (σύμφωνα με τότε επίσημη ανακοίνωση της Renault) της διαρκούς μείωσης των πωλήσεών του, καθώς το κοινό στρέφεται όλο και περισσότερο σε SUV και crossover.

## Παραπομπές


## Βιβλιογραφία
* Automobil Revue. Katalog 1995, 1996, 1997, 1999, 2000, 2001, 2003, 2005 & 2007.
* ADAC special Gebrauchtwagen Ratgeber 2002. München, Januar 2002. ISBN 3-89905-055-X.

## Εξωτερικοί σύνδεσμοι

* Δοκιμή του Renault Laguna 1.8 RN από το περιοδικό 4Τροχοί (Απρίλιος 1994)
* Δοκιμή του Renault Laguna 1.8 Protronic (αυτόματο) από το περιοδικό 4Τροχοί (Μάιος 2002)
* Παρουσίαση του Renault Laguna 2.0T από το περιοδικό 4Τροχοί (Φεβρουάριος 2003)
* Δοκιμή του Renault Laguna 2.0T από το περιοδικό 4Τροχοί (Απρίλιος 2003)
* Δοκιμή του Renault Laguna GT από το περιοδικό 4Τροχοί (Αύγουστος 2005)
* Παρουσίαση του Renault Laguna τρίτης γενιάς από το περιοδικό 4Τροχοί (Οκτώβριος 2007)

Laguna
Κατηγορία:Μεσαία αυτοκίνητα
Κατηγορία:Γαλλικά αυτοκίνητα